तरबारको धारमा लोपेटगुई
जुलेन लोपेटेगुई भन्थे, उनको जीवनको सबैभन्दा खुसीको दिन त्यो थियो, जति बेला उनी रियल म्याड्रिडका प्रशिक्षक बने  ।  तर उनले यस्तो पनि हुनेछ भनेर कल्पना भने गरेका थिएनन् होला  ।
म्याड्रिड — जुलेन लोपेटेगुई भन्थे, उनको जीवनको सबैभन्दा खुसीको दिन त्यो थियो, जति बेला उनी रियल म्याड्रिडका प्रशिक्षक बने  । तर उनले यस्तो पनि हुनेछ भनेर कल्पना भने गरेका थिएनन् होला  ।साढे चार महिना । १ सय ३८ दिन । ला लिगाका नौ खेल । नोउ क्याम्पमा एक हार, सबै सकिने छ । यदि रियल अध्यक्ष फ्लोरेन्टिनो पेरेजले मन बनाइसकेका छन् भने बार्सिलोनाविरुद्ध हुने खेलको नतिजाले पनि खासै अर्थ राख्ने छैन । हुन् पनि यसपल्टको एल क्लासिकको खार्स अर्थ पनि छैन । न त यसमा लियोनल मेसी छन्, न त क्रिस्टियानो रोनाल्डो ।मेसी घाइते छन् । रोनाल्डो युभेन्ट्सतिर लागिसके । टोनी क्रुसले यसै साता भनेका छन्, ‘यो खेल यसपल्ट निकै निर्णायक मोडमा आएको छ । हामीसँग एकजुट हुने र राम्रो खेल्नेबाहेक अर्को केही विकल्प छैन । पुरानो प्रतिद्वन्द्वीविरुद्ध हामी वास्तवमै कति राम्रो छ भनेर देखाउने यो जस्तो राम्रो समय अर्को हुन सक्दैन । मलाई पूरा विश्वास छ, यो काम गर्न हामी सक्षम पनि छौं ।’साँँच्चै रियल जिते, त्यसपछि लोपेटेगुईलाई बर्खास्त गर्दा उनीमाथि सहानुभूति देखाउने पनि होलान् । तर ५ खेलको जितविहीन यात्रा, लगातार आठ घण्टाको खेलमा कुनै गोल गर्न नसक्नु जस्तो यस्तो प्रदर्शनलाई कसरी पो बिर्सन सकिन्छन् र ? मंगलबार राति युरोपेली च्याम्पियन्स लिगमा रियलले भिक्टोरिया प्लेजानलाई २–१ ले हराउन पनि संघर्ष गर्नुपरेको थियो । यूईएफएका उत्कृष्ट गोलरक्षक र डिफेन्डर भएर पनि रियलको खेलमा दम थिएन् ।त्यो खेलपछि लोपेटेगुईले त्यसका धेरै विशेषताबारे बोले, तर अन्त्यमा सत्य बोल्न उनलाई पनि करै लाग्यो । उनी भन्थे, ‘अचेल मैले हाँस्न छाडेको छु ।’ रियलको लगातार खराब प्रदर्शनले उनको स्थिति वास्तवमै नाजुक बनाएको छ । बलियो बनाउने त कुरै भएन । इस्कोले गज्जब विश्लेषण गरेका छन् । उनका अनुसार प्रशिक्षकलाई बर्खास्त गर्ने हो भने खेलाडीलाई पनि निकाल्नुपर्छ । विश्वास नै गर्न सकिन्न, ५ महिनाअगाडि रियलले च्याम्पियन्स लिग जितेको थियो ।त्यसो त जिनेदिन जिदान प्रशिक्षक रहेको बेला पनि रियलको प्रदर्शन कमजोर रहने गरेको थियो । क्रुसकै भाषामा खेलाडीमा आत्मविश्वासको कुनै कमी छैन । जर्मन टोलीका उनकै प्रशिक्षक जोचिम लो सायद अब रियलको पनि प्रशिक्षक हुन सक्छन् । उनी भन्छन्, ‘हाम्रो टिममा विजेता टिमको कुनै कमी छैन । यस्तै खराब स्थितिबाट पनि हामीले राम्रो खेल्न सुरु गरेका छौं । कसैले पनि बिर्सनुहुन्न, यसअघि पनि हामीले राम्रो मात्र होइन, नराम्रो पनि खेलेका छौं ।’उनले आफ्ना प्रशिक्षकको समर्थन गर्दै थपेका छन्, ‘हामीले अवसर सिर्जना गरिरहेका छौं । हामीले सक्दो खेलिरहेका छौं । यसको अर्थ हामी प्रशिक्षकको पक्षमै छौं । हाम्रो विचारमा उनी राम्रो प्रशिक्षक हुन्, त्यसैले उनले टिमको भाग्य फेर्नेमा म विश्वस्त छु ।’ यसपल्टको एल क्लासिकोमा उनका समकक्षी हुन्, अर्नेस्टो भाल्भेरडे । उनलाई पनि समस्या छ, किनभने टिममा मेसी छैनन् । सन् २००७ यता पहिलोपल्ट यस्तो खेलमा मेसी पनि हुने छैनन,रोनाल्डो पनि ।त्यति बेला टिममा अरू नै गज्जब खेलाडी भने हुन्थे । जस्तो रियलमा रुड भान निस्टलरोय र रोबिन्हो हुन्थ्यो भने बार्सिलोनामा सामुइल र रोनाल्डिन्हो । मेसी त बार्सिलोनाका लागि तीन सातापछि मैदानमा फर्कने छन् । तर रोनाल्डो त सधैंका लागि रियलबाट टाढिसके । गत महिना बार्सिलोनाले तीन खेलमा लगातार जित निकाल्न नसक्दा लागेको थियो, रियल मात्र होइन, बार्सिलोना पनि संकटमा छ । दबाब लोपेटगुईमा मात्र होइन, भाल्भर्डेमा पनि छ ।तर मेसीले बार्सिलोनालाई फेरि लयमा फर्काइहाले । अब त बार्सिलोना अंक तालिकाको शीर्षस्थानमा पनि छ । तर भाल्भर्डे रियललाई सजिलै लिने पक्षमा छैनन् । उनी मान्छन्, रियल यस्तो टिम हो, जसले कुनै पनि बेला विपक्षी टिमलाई ध्वस्त पार्न सक्छ । त बार्सिलोनाले जित निकाले, त्यो रियलमाथि अविश्वसनीय रूपमा सात अंकको अग्रता हुने । त्यसैले हुनसक्छ, आइतबारको खेलमा लपेटेगुईसामु टिमलाई लयमा फर्काउन अवसर पनि हुनसक्छ वा बर्खास्तगीमा पर्ने ठोस कारण पनि ।